**Diasporas izglītība**

Diasporas izglītībā atzīmējamas divas tendences: pirmkārt, latviešu skolām ir būtiska loma latviešu valodas (īpaši lasītprasmes un rakstītprasmes) apguvē, kā arī emocionālās piesaistes, kopības un latviskās identitātes veidošanā; otrkārt, pandēmijas ietekmē populārāka kļuvusi tālmācības iespēju izmantošana.

Iespēja saglabāt emigrācijā latviešu valodas prasmi bieži vien var būt pamatā lēmumam atgriezties Latvijā. Latviešu valodas prasme ir savstarpēji saistīta ar ģimeņu plāniem atgriezties vai gluži pretēji – neatgriezties – Latvijā. Valodas prasmes līmenis ietekmē gan remigrantu adaptāciju, integrēšanos kopienā un darba tirgū, gan arī indivīda, īpaši bērnu, psiholoģisko labjūtību, komfortu un drošības sajūtu.

Atbalsta pasākumu kontekstā ģimenēm, kas atgriezušās uz dzīvi Latvijā, būtiski nodrošināt visu iespējamo atbalstu bērnu iekļaušanai izglītības iestādēs. Ir svarīgi, lai skolas vecuma bērni spētu iesaistīties Latvijas izglītības sistēmā un apmeklēt savam vecumam atbilstošu klasi vispārizglītojošās skolās. Nepilnīgas latviešu valodas zināšanas vai to neesamība tam ir liels šķērslis. Latviešu valodas aģentūra sagatavojusi atbalsta materiālus pedagogiem un vecākiem, kas pieejami tiešsaistē:

|  |
| --- |
| **Ceļvedis pedagogiem darbam ar reemigrantu bērniem**<https://maciunmacies.valoda.lv/wpcontent/uploads/2021/04/ReemigrantuBerni-skolotajiem.pdf>  |
| **Ceļvedis vecākiem: ģimenes atgriešanās Latvijā un bērna mācības Latvijas skolā**<https://maciunmacies.valoda.lv/wpcontent/uploads/2021/04/ReemigrantuBerni-vecakiem.pdf>  |